
ATP hullámok matematikai modellezése

Kulcsszavak: reakció-diffúzió típusú parciális differenciálegyenletek; hullámfront terjedés; matematikai modellezés; numerikus módszerek
A sebgyógyulás során fontos szerepe van az ATP nevű molekulának, melynek hullámszerű terjedéséről készültek nagyfelbontású videók. A terjedés pontos mechanizmusa még feltáratlan. A kutatásunk célja ezen felvételek matematikai elemzése, biológiai paraméterek becslése, és biológiai hipotézisek vizsgálata matematikai modellezés segítségével.

A kutatás során szükségünk volt a folyamat kezdő térbeli és időbeli pozíciójának a meghatározására, a háttérzaj eltávolítására, valamint a sejttér homogenizálására. Ezekhez algoritmusokat fejlesztettünk, így a felvételeket matematikailag értelmezhető, kvantitatív tér-idő dinamikává alakítottuk. Meghatároztuk a hullámfront terjedési sebességét, vizsgáltuk a teljes intenzitás és a maximális intenzitás dinamikáját átlagtér-modellek illesztésén keresztül. A térbeli terjedés vizsgálatához többféle alternatív matematikai modellt állítottunk fel reakció-diffúzió típusú parciális differenciálegyenletek formájában. Különös matematikai nehézséget okoz a nem-folytonos peremfeltétel, ami a kísérleti konfigurációból adódik. A paraméterbecsléseket többlépcsős optimalizálás segítségével végeztük. Végezetül összehasonlítottuk, hogy a különböző biológiai háttérfolyamatokat feltételező modellek közül melyik írta le a legjobban a kísérletben tapasztaltakat, és melyik az a hipotézis, ami ez alapján elvethető.



